| **Romualdas Juknys** |
| --- |
|  |
| Gimė | 1943 m. spalio 20 d.Šiauliai |
| Mirė | 2024 m. vasario 3 d. (80 metų)Akademija, Kauno rajono savivaldybė |
| Palaidotas (-a) | Tabariškių kapinėse |
|  |
| Veikla | ekologas, aplinkotyrininkas |
| Organizacijos | Vytauto Didžiojo universitetas |
| Pareigos | profesorius |
|  |
| Išsilavinimas | habilituotas biomedicinos mokslų daktaras |
|  |
| Žymūs apdovanojimai |
| 2002 m. Valdo Adamkaus premija |

**Romualdas Juknys** (1943 m. spalio 20 d. Šiauliuose – 2024 m. vasario 3 d. Akademijoje, Kauno rajono savivaldybėje) – Lietuvos ekologas, aplinkotyrininkas.

Biografija
----------

1957 m. baigė Šiaulių 7-ąją septynmetę mokyklą. 1961 m. – Vilniaus Miškų technikumą. 1970 m. baigė Lietuvos žemės ūkio akademiją (LŽŪA). 1975 m. kovo 15 d. LŽŪA apgynė mokslų kandidato (daktaro) disertaciją tema „Optimalaus apskaitos aikštelių dydžio ir jų išdėstymo tyrimai Lietuvos TSR pušynuose" (miškotvarka ir miško taksacija). 1990 m. gruodžio 18 d. SSRS mokslų akademijos Sibiro skyriaus V. Sukačiovo miško ir medienos institute apgynė mokslų daktaro disertaciją tema „Užterštoje aplinkoje augančių vienaamžių pušynų augimo eiga ir produktyvumas" (ekologija), 1993 m. disertacija nostrifikuota Lietuvos Mokslo taryboje suteikiant gamtos mokslų habilituoto daktaro laipsnį.

1970–1993 m. LŽŪA mokslinis bendradarbis, 1985–1987 m. ir 1990 m. Miškų monitoringo laboratorijos vedėjas. 1991–1993 m. Aplinkos apsaugos departamento Mokslo valdybos viršininkas, kartu ir LŽŪA dėstytojas. Nuo 1993 m. VDU Aplinkotyros katedros vedėjas, 1996–2001 m. VDU Senato pirmininkas. 1994 m. suteiktas VDU profesoriaus pedagoginis vardas.

Mokslinė veikla
---------------

Mokslinių tyrimų sritis – kompleksinis gamtinių ir antropogeninių veiksnių poveikis augalijai. Paskelbė per 150 mokslinių straipsnių užterštos aplinkos poveikio miškų būklei ir augimui, kompleksinio klimato ir aplinkos veiksnių poveikio miškų ir agroekosistemų augalijai bei darnaus vystymosi klausimais.

Mokslinio žurnalo „Aplinkos tyrimai, inžinerija ir vadyba" vyriausiojo redaktoriaus pavaduotojas, žurnalo „Miškininkystė" redkolegijos narys, žurnalo „Estonian Journal of Ecology" redkolegijos narys.

Ekspertinė veikla
-----------------

2003 m. darbo grupės parengusios „Nacionalinę darnaus vystymosi strategiją" vadovas. Nuo 2004 m. Darnaus vystymosi ekspertų komisijos prie Aplinkos ministerijos vadovas. Nuo 2005 m. Nacionalinės darnaus vystymosi komisijos prie LR Vyriausybės narys.

Visuomeninė veikla
------------------

Aktyvus Lietuvos Persitvarkymo Sąjūdžio dalyvis, 1991–1992 m. Lietuvos persitvarkymo sąjūdžio II seimo narys.

Nepriklausomybės atkūrimo laikotarpiu aktyviai dalyvavo Lietuvos žaliosios partijos veikloje, buvo šios partijos seniūnas. Lietuvos upių gelbėjimo aljanso „Mėlynasis vingis" steigiamojo komiteto narys.

Bibliografija
-------------

Romualdas Juknys - Aplinkotyra (*vadovėlis aukštosioms mokykloms*), 2005 m.
* Lietuvos gamtinė aplinka, su kitais, 1994 m.
* Miško ekosistemų monitoringas, su kitais, 1999 m. (*anglų kalba*)
* Aplinkos monitoringas, su kitais, 2004 m. (*anglų kalba*)
* Aplinkotyra (*vadovėlis aukštosioms mokykloms*), 2005 m.
* Poveikio aplinkai vertinimas (*mokomoji knyga*), 2007 m.
* Darnus vystymasis (*mokomoji knyga*), 2008 m.

Įvertinimas
-----------

2002 m. Valdo Adamkaus premija už nuopelnus aplinkosaugai.

Šaltiniai
---------

1. 1 2  Romualdas Juknys. CEMETY. Nuoroda tikrinta 2024-02-07.
2. ↑  Romualdas Juknys. Visuotinė lietuvių enciklopedija. 2018-08-01. Nuoroda tikrinta 2024-02-08.
3. ↑  Gamtos mokslų fakultetas 1990-2010 Archyvuota kopija 2011-05-21 iš Wayback Machine projekto.. K.: Vytauto Didžiojo universitetas, 2011, 36 psl. [žiūrėta 2011 m. balandžio 13 d.]
4. ↑  Lietuvos mokslo potencialas Archyvuota kopija 2014-05-31 iš Wayback Machine projekto.
5. ↑  *Romualdas Juknys*. Visuotinė lietuvių enciklopedija, T. VIII (Imhof-Junusas). – Vilnius: Mokslo ir enciklopedijų leidybos institutas, 2005. 768 psl.
6. ↑  Mokslininis žurnalas „Aplinkos tyrimai, inžinerija ir vadyba" Archyvuota kopija 2013-08-01 iš Wayback Machine projekto. [žiūrėta 2011 m. balandžio 13 d.]
7. ↑  Mokslinis žurnalas „Miškininkystė" Archyvuota kopija 2006-09-07 iš Wayback Machine projekto. [žiūrėta 2011 m. balandžio 13 d.]
8. ↑  Žurnalo „Estonian Journal of Ecology" redkolegija Archyvuota kopija 2010-11-24 iš Wayback Machine projekto. [žiūrėta 2011 m. balandžio 13 d.]
9. ↑  Lietuvos upių gelbėjimo aljansas „Mėlynasis vingis" Archyvuota kopija 2015-10-14 iš Wayback Machine projekto. [žiūrėta 2011 m. balandžio 13 d.]
10. ↑  Laikraštis „Mokslo Lietuva" Nr.19, 2002 m.[neveikianti nuoroda]